Senatorul PSD, Florian Bodog, a vorbit, vineri, în cadrul Știrilor B1 TV, prezentate de Irina Petraru despre candidatul la Primăria Capitalei.
Florian Bodog a precizat că în acest moment nu s-a ajuns încă la o concluzie, ci sunt mai multe opțiuni pe masă, atât pentru candidatură comună, cât și pentru candidaturi independente.
"Eu cred că în momentul de față orice opțiune este deschisă. Sunt pe masă mai multe opțiuni, atât pentru candidatură comună, cât și pentru candidaturi independente, și la momentul la care se va lua o decizie, o vom comunica public. Însă, cred că cel mai important lucru este să găsim un candidat care să fie un candidat nu bun pentru PNL sau pentru PSD, ci un candidat bun pentru locuitorii orașului București. Cred că ăsta e cel mai important lucru, un candidat care să facă treabă, nu să mintă, cum a făcut fostul primar general al Capitalei."
Bodog a fost întrebat despre numele vehiculate în presă, ca posibili candidați, și ce anume îi califică pe Tiberiu Florescu și Marian Moiceanu pentru această funcție de primar general.
"La fel de bine, tot pe surse, a fost dat numele profesorului Cârstoiu, managerul Spitalului Municipal și au mai fost și alte nume, al domnului Șucu. Astea sunt nume date pe surse. Ceea ce se discută în coaliție probabil că are sau nu are legătură cu numele date pe surse, însă decizia finală va fi comunicată.
Eu nu vreau să fac nicio speculație. Ceea ce e important pentru candidatul pe care îl vom desemna din partea coaliției este ca acest candidat să fie unul care să fie acceptat de bucureșteni, să fie votat de bucureșteni și să facă lucruri pentru bucureșteni, pentru că dacă o să promitem că facem apă caldă și nu avem apă caldă nici acum, lucrurile nu vor merge într-o direcție bună. Deci cred că e important să găsim un candidat, care ceea ce spune că face, să facă".
Senatorul a mai fost întrebat când va fi anunțat numele candidatului pentru Primăria Capitalei.
"Ceea ce pot să vă spun este că până săptămâna viitoare, cu siguranță vom avea un anunț oficial pe care îl vom face".